Primul transport cu ajutor umanitar livrat prin portul artificial al SUA a ajuns în Fâșia Gaza
Data publicării:
Armata americană a confirmat că primul transport cu ajutor umanitar livrat prin intermediul portului artificial din Gaza a ajuns la țărm.
Comandamentul central al SUA a confirmat într-o postare pe X că mai multe camioane care aveau încărcătură cu ajutor umanitar au început să se deplaseze către țărmul din Gaza.
„Acesta este un efort multinațional, aflat în curs de desfășurare, de a oferi ajutor suplimentar civililor palestinieni din Gaza printr-un coridor maritim care este în întregime de natură umanitară”, se arată în postare. În cadrul postării s-a adăugat și faptul că nicio trupă americană nu a debarcat, informează BBC.
SUA au început să construiască portul artificial cu săptămâni în urmă pentru a facilita livrarea de ajutoare în Gaza, în timp ce Israelul își continuă campania militară împotriva Hamas.
Sute de tone de ajutor umanitar au ajuns în Cipru miercuri, unde are loc un control înainte ca încărcătura să fie pusă pe nave pentru livrare.
Brad Cooper, comandantul adjunct al Comandamentului Central al SUA, a declarat că navele comerciale vor colecta încărcătura din Cipru și o vor livra pe portul artificial ancorat la câțiva kilometri în largul coastei Gaza.
Navele militare americane mai mici, capabile să transporte între 5 și 15 camioane de ajutor, vor transporta încărcătura către un dig plutitor, lung de câteva sute de metri de pe plaja din Gaza.
Camioanele vor călători de-a lungul debarcaderului înainte de a lăsa ajutorul într-o stație de triaj de pe plajă.
Autoritățile au spus că ONU, prin Programul Alimentar Mondial, va fi responsabilă pentru distribuirea ajutorului umanitar.